Temeljem članka 56. Statuta Doma za starije i nemoćne osobe Velika ( u daljnjem tekstu Doma), ravnateljica Doma , dana 08. 07. 2015. godine, donosi :

**P R A V I L N I K**

**O P O S L O V N O J T A J N I**

**I OPĆE ODREDBE**

**Članak 1.**

Ovim Pravilnikom uređuje se koji se podaci smatraju službenom, poslovnom ili profesionalnom tajnom i čije bi odavanje neovlaštenoj osobi bilo protivno zakonu i štetilo interesima Doma , te koje su osobe Doma ovlaštene priopćavati drugim osobama sadržaj isprave i podataka koji imaju značaj službene, poslovne ili profesionalne tajne.

**Članak 2.**

Tajna su svi službeni, poslovni ili profesionalni podaci koji su zakonom, drugim propisima ili ovim Pravilnikom utvrđeni kao tajni podaci.

**II VRSTE TAJNI**

**Članak 3.**

Službena tajna su podaci koji su prikupljeni i koriste se za potrebe Doma, a koji su zakonom, drugim propisima ili općim aktima na temelju Zakona proglašeni službenom tajnom.

**Članak 4.**

Poslovna tajna u Domu su svi podaci koji su prikupljeni i koriste se u svezi nalaza i mišljenja Komisije za prijam i otpust korisnika.

**Članak 5.**

Profesionalna tajna u Domu su svi podaci o osobama ili obiteljskom životu korisnika koje saznaju u svojem radu stručni i drugi radnici Doma.

**III DUŽNOST ČUVANJA TAJNE I OVLASTI PRIOPĆAVANJA**

**Članak 6.**

Službenu, poslovnu i profesionalnu tajnu su dužni čuvati svi radnici Doma koji su na bilo koji način saznali za sadržaj podataka koji se smatraju službenom, poslovnom ili profesionalnom tajnom, kao i članovi Upravnog vijeća. Obveza čuvanja službene, poslovne i profesionalne tajne ne prestaje ni nakon što osoba iz stava 1. ovog članka izgube status na temelju kojeg su odgovorne za čuvanje poslovne tajne Doma.

**Članak 7.**

Ovlasti priopćavanja drugim osobama sadržaj isprave i podatke koji imaju značaj službene, poslovne ili profesionalne tajne ima ravnatelj Doma ili osoba koju za to pismeno ovlasti ravnatelj.

**Članak 8.**

Povreda dužnosti čuvanja službene, poslovne i profesionalne tajne predstavlja težu povredu obveza iz radnog odnosa.

**Članak 9.**

Ne smatra se povredom čuvanja službene, poslovne i profesionalne tajne priopćavanje podataka ako se to priopćavanje obavlja fizičkim ili pravnim osobama kojima se takvi podaci mogu ili moraju priopćiti:

* na temelju Zakona i drugih propisa,
* na temelju ovlasti koja proizlazi iz dužnosti koju obavlja, položaja na kojem se nalazi ili radnog mjesta na kojem su zaposleni.

**IV PRIJELAZNE I ZAVRŠNE ODREDBE**

**Članak 10.**

Izmjene i dopune ovog Pravilnika donose se po istom postupku kao i njegovo donošenje. Za tumačenje ovog Pravilnika nadležan je ravnatelj.

**Članak 11.**

Ovaj Pravilnik stupa na snagu danom donošenja. Stupanjem na snagu ovog Pravilnika prestaje važit Pravilnik Broj:1747/13 donesen dana 25. 09. 2013. godine.

**Članak 12.**

Izrazi koji se koriste u ovom Pravilniku, a koji imaju rodno značenje, bez obzira na to jesu korišteni u muškom ili ženskom rodu, obuhvaćaju na jednak način muški i ženski rod.

Broj:1164/15 Ravnateljica:

 Mirjana Novak, magistra soc. rada